ELAk eta LABek hainbat ekimen egingo dituzte metalaren egoera ezagutarazteko - GARA\nELAk eta LABek hainbat ekimen egingo dituzte metalaren egoera ezagutarazteko\nELAk eta LABek hainbat ekimen egingo dituzte heldu den astean Gipuzkoako metalaren sektoreak bizi duen egoera ezagutarazi eta beren hausnarketa hedatzeko. Horien artean, astelehenean bertan elkarretaratzea egingo dute Bergarako Lazpiur enpresaren aurrean, atzo azaldu zuten legez, «metalgintzako langileon lan baldintzen aurkako estrategiaren arduradun nagusiak -beren aburuz Adegiko zuzendaritzako kideak-, izen abizenekin identifikatzeko».\nPrentsa ohar batean, bi sindikatu hauek aipatzen dute patronalaren ordezkariak «beren jarrera atzerakoiekin Gipuzkoako langileriaren etsai arriskutsuak» bilakatu direla.\nELAk eta LABek gogora ekarri dute metalgintzako sektorean izan diren greba egunek izan duten babes zabala, eta, irizten diote Gipuzkoako enpresaburuen elkarteak «mobilizazio hauen arrakasta onartu eta benetako negoziazio bati heldu» beharko liokeela, akordio duin bat lortzeko. Eta, nabarmendu dute horrela egin ezean Adegik badakiela «metalgintzako enpresetan gatazka areagotu egingo dela».\nBi sindikatuak patronalaren jarrerarekin kezkatuta daude, eta uste dute bere xedea dela metaleko lan hitzarmena desagerraraztea. Edonola ere, hurrengo asteotan negoziazioan aurrera egitea ahalbidetuko duten urratsak emango diren itxaropenik ez dute galtzen, nahiz eta, urrats horiek ematen ez diren bitartean, mobilizazioekin aurrera jarraituko duten. Eta hauxe iragarri dute: «Adegik ez badu metaleko hitzarmena errespetatzen, Gipuzkoako enpresaburu guztiek jakin behar dute aurrera begira antolatuko ditugun mobilizazioak askoz gogorragoak izango direla».


Etxebarriko Udala - Etxebarrin ere euskaraz 365 egun. Etxebarrin euskararen normalizazioaren aldeko hainbat akordio onartu ditu Etxebarriko Udalak.\nEtxebarrin ere euskaraz 365 egun. Etxebarrin euskararen normalizazioaren aldeko hainbat akordio onartu ditu Etxebarriko Udalak.\nEuskara | Kanpaina | Udala\nEtxebarriko Udalak 2017ko azaroaren 30ean burututako Osoko Bilkuran, Etxebarrin Euskararen Normalizazioaren aldeko hainbat akordio onartu zituen. Aipagarria da alderdi guztiek aho batez onartu izana denak.\nKontuan hartuz Euskararen Nazioarteko Eguna abenduaren 3an dela, Udalak Eudel erakundeak proposatutako adierazpen instituzionala onartu zuen. Bertan, Euskara urtean egun batez ospakizunerako gai bat izanda, baita ere 365 egunez aritzeko gaia dela adierazi zen. Alegia, elkarlanerako, auzolanerako eta adostasunerako gaia. Hori behar baitu euskarak; guztion ezpainetan, kaleetan, etxeetan, ziberespazioan, lantokietan, pantailetan, paperetan eta abar.\nEtxebarriko Udalak, Eudelen adierazpen horri bere konpromisoak batu zizkion. Etxebarrin hazkunde prozesua bizi izan eta ari du euskarak, eta bi izan dira prozesu horren zutabe nagusiak. Hezkuntza eta helduen euskalduntzea. Azken hamarkada hauetan asko izan dira heldutan euskara ikastea erabaki zuten herritarrak eta, baita ere, euskararen aldeko hautua eginez, euren seme-alabentzat euskarazko irakaskuntzaren aukera egin izan dutenak:\nLehena.- Ezagutzaren hurrengo urratsa erabilera dela kontuan hartuz, Etxebarriko Udalak herritar, elkarte, erakunde, enpresa eta instituzioekin lankidetzan, plangintzaren bitartez euskararen erabilera sustatu nahi du Etxebarrin.\nBigarrena.- Euskararen erabilerak Etxebarrin jauzi sendo eta nabarmenak eman ditzan, Etxebarriko Udalak helburu horren alde dauden Etxebarriko gizarte eragileekin euskararen alde lan egingo duen Euskara Batzordea eratuko du.\nHirugarrena.- Etxebarriko Udalak bere eskumen eta betebehar guztiak euskararen erabilera bermatzearen alde erabiliko ditu.\nLaugarrena.- Euskararen normalizazioa Etxebarrin egi bihurtzen joan asmoz, Etxebarriko gizarte eragileekin hitzarmengintza ildoa jorratuko du. Hitzarmengintza lan-dinamikak landuko duen lehen esparrua Kirola izango da. Etxebarriko kirol klubekin ezagutzaren eta erabileraren inguruko konpromisoak zehazteko eta lotzeko, Etxebarriko Udalak lan egingo du.\nBosgarrena.- Etxebarriko Udalak bat egingo du 2018ko azaroaren 23tik abenduaren 3ra Euskal Herri osoan burutuko den euskararen erabileran eragin nahi duen “11 EGUN EUSKARAZ” kanpainan.\nSeigarrena.- Azken konpromiso gisa, Etxebarriko Udalaren Osoko Bilkurak, aurki eraikiko den antzinako Metacal fabrikako unitateko plaza berri bati EUSKALTZALEAK PLAZA izendatzea erabaki zuen.\nHau guztia era sistematizatu eta programatu batean aurrera eramateko. Etxebarriko Udalak berriztu egiten du ESEP (Euskararen Sustapenerako Ekintza Plana) izeneko Normalizazioa plana. 2018-2022 urte bitarteko epealdi berri baterako Plan Estrategiko bat onartu zuen Osoko Bilkurak aho batez.\nAurretik 2017ko abenduaren 31ra arte indarrean dagoen ESEParen 2014-2017 Plan Estrategikoaren inguruko balorazioa ontzat hartu zen. Bertan, euskararen arloan Etxebarrin emaitzak, poliki-poliki bada ere, hobetzen doazela ondorioztatzen da. Hemendik aurrerako onartu den Plan Estrategiko berrian ere, helburu nagusia euskaraz bizi nahi duten etxebarritarrek hala izateko beharrezkoak diren hizkuntza politikako neurriak martxan jartzea eta sustatzea izango da. Hau da; alde batetik, euskaraz bizi nahi duten etxebarritarrei horretarako aukerak eskaintzea; eta, beste aldetik, maila pertsonalean, sozialean eta ofizialean, Etxebarrin euskararen berreskurapen osoa lortzeko urratsak ematea eta areagotzea.\nPlangintzaldi berri honetan ere helburu estrategiko nagusia erabilera izango da gizarteko esparru guztietan; bereziki, kalean, administrazioan, merkataritzan, kulturgintzan eta aisialdian. Bestetik, ESEParen lehen plangintzaldian emaniko jauziari eutsi nahi zaio. Hau da, ekintzetan eta ekimenetan hartzaileak, umeak izateaz gain; gazteak eta helduak izan daitezen gure hizkuntza normalizazioari begirako estrategien eta ekintzen hartzaileak.


Uxue Dorronsoro – Udaberri\nIepa! Ni Uxue naiz, 2001ean jaiotako dantzari belauntzarra. Dantzaz gain, musikarako zaletasuna ere badut, eta trikitixa eta panderoa astintzen ditut. Ikaragarri gustatzen zait mendira joatea, eta udaberritarra izanik, nola ez, parranda egitea ere gustuko dut jejeje\nLehen dantza pausoak 4 urterekin eman nituen Udaberriko haurren ikastaroetan, gaur egun taldekide dudan Onintze Hartsuaga irakasle nuelarik. Urte batzuen buruan uztea erabaki nuen, nirekin dantzatzen zuen lagunari jarraituz, baina nire bizitzako erabakirik txarrena izan zela esan dezaket. Urte batzuk dantzarik egin gabe egon ondoren, beste dantza talde batean hasi ginen biok, baina segituan ohartu nintzen hura ez zela nirea, nire lekua Udaberrin zegoela. Beraz, laister itzuli nintzen bueltan Udaberrira.\nDenboraldi bat Udaberritik kanpo eman ondoren, Vallejoren klaseetan hasi nintzen. Bertan zeuden ikasle guztiek Vallejoren martxa hartua zuten, ni berriz sekula egin gabeko dantzetan murgilduta ibiltzen nintzen. Entseguak oso gogorrak egiten zitzaizkidan, baina pixkanaka-pixkanaka hartu nion martxa. Gainera, ez nuen entsegu bat bera ere galtzen, nahiz eta amak etxean errieta egin, eskolako notak jaisten hasi zirela eta entseguak galtzen hasi beharko nuela esanez. Hala ere, urtebete pasa da hasi nintzenetik, eta denak diotenez oso azkar hartu dut taldeko martxa, hori, Usabalgo gela hartan (baita etxeko sukaldean ere) pasatako ordu guztien ondorio dela esango nuke. Amak zion ez niela sekula hainbeste denbora eskaini eskolako lanei, baina badakizue gustuko lekuak ez duela aldaparik! jajaja\nTaldetik kanpo egon nintzen tartean, anaia (Iker Dorronsoro) taldeko musikari moduan sartu zen eta hor hasi nintzen konturatzen taldean zegoen giro onaz eta egiten zituzten ekintza guztietaz. Esan behar da, ez zuela ematen barruan dagoen lan guztiak egon behar zuenik. Iker geroz eta gutxiago egoten zen etxean beti Udaberriko “lanak” zirela medio. Aurten niri tokatu zait hori bizitzea, eta egia da kanpotik dena oso polita ikusten dela, baina hori horrela izateko barruan lan handia dagoela egiteko.\nBa egia esan, ezingo nuke dantza bakarra aukeratu; baina, Larrain dantza, Eltziegoko dantzak eta Bordon dantza dira gehien gustatzen zaizkidanak. Plazetan aldiz, Santa Mariakoa eta Zumardi Handia dira xarmagarrienak, egun zoragarriak izaten dira horiek, eta nahiz eta ni tolosarra ez izan, niretzat ere bereziak dira.\nHasieran aipatu moduan, musikaria ere banaiz eta esan behar dut doinu gehienak oso gustukoak ditudala, batzuk besteak baino alaiagoak dira eta horrek asko laguntzen du dantzan ari garenean irribarre bat egiterakoan. Aipatzekotan, Eltziegoko dantzena, Larrain dantzarena, Gipuzkoako dantzena, eta nola ez San Joan zortzikoa. Otsagiko dantzena ere oso doinu alaia da eta azkenik, fandango eta arin-arina, horiek entzun eta ezinezkoa da geldirik geratzea.\nUdaberrik urteotan izandako bilakaera ikusiz, etorkizun oparoa datorkiola uste dut. Momentu txarrak izan zituen, baina orain berriro gorakada une batean dago, ikusi besterik ez dago ikastaroetako martxa eta baita taldearen emanaldi eta taldekide kopurua. Talde honen barneko giroak ere asko laguntzen du, adin desberdinetako jendea egoteak aberastasuna ematen dio eta hori ere taldeak duen beste ezaugarri garrantzitsuenetako bat da.


Enplegu Tailerrean gatzagar batendako dago lekua - Leintz gatzaga - Goiena.eus\nEnplegu Tailerrean gatzagar batendako dago lekua\nMirari Altube 2009-06-11 15:31\nDebagoieneko mankomunitateak, INEMen laguntzarekin, Enplegu Tailerra jarriko du abian urriren 1ean. 32 lagunendako dute lekua, tartean gatzagar batendako, eta izena emateko epea hil honetan bukatuko da. Arrasateko INEMen bulegoan egin behar dute.\nEnplegu Tailerra formazioa eta lana bateratzen dituen egitasmoa da. 25 urtetik gora duten langabeei zuzendua dago eta helburua da langabe horiek lanbide konkretu batean formatzea, lana eta formazioa uztartuta. 12 hilabeteko tailerra da eta hiru espezialitate izango dituzte: sukaldaritza, eraikinen eta hiri-altzarien mantenua eta eguzki-energia sistemen instalakuntza eta mantenua.\nTailerrak irauten duen bitartean formazio-kontratu bat izango dute ikasle horiek eta soldata jasoko dute hilero. Hala bada, formazioa eta lana bateratuko dituzte zortzi orduko lan-jardunean.\nDebagoieneko herri bakoitzari ikasle kopuru bat dagokio –biztanle kopuruaren arabera zehaztuta–; Gatzagari bakarra. Eta Udalak 2.200 euro jarriko ditu. Gatzagarrik aurkeztuko ez balitz, beste herri batekoari utziko lioke lekua, 32 plazak betetzeko. Uztailean hautaketa frogak egingo dituzte izena emandakoen artean.


(«Torcuato Tasso» orritik birbideratua)\nTorquato Tasso, italiar olerkaria.\nTorquato Tassoren jaiotetxea, Sorrenton (Silvestr Scedrin).\n2.1 Literatura-lan nagusiak: Aminta eta Jerusalem askatua\n2.2 Obra txikiak\nTassoren haurtzaroa familiaren ezbeharrek markatua izan zen. 1552. urtean aita, olerkaria hura ere, erbesteratu egin zuten Napoliko Erreinutik, eta familiari ondasun guztiak kendu zizkioten. Aitak Erromara alde egin zuen, eta 1556an ama hil zitzaiolarik, Erromara abiatu zen Torquato ere, aitarengana. Harrezkero, hainbat hiritan bizi izan ziren: Urbino, Venezia, Padua, Ferrara, eta abar.\n1560an Paduara bidali zuten legeak ikastera, eta 1565ean Esteko etxearen zerbitzuan hasi zen lanean, Ferraran. Haiek izan ziren Tassoren bizitzako urterik zoriontsuenak. Tassok gaztetan erakutsi zuen literaturarako zaletasuna, eta Esteko etxearentzat lan egin zuen urteetan izan zuen idazle gisa garairik oparoena. Orduan idatzi zituen, besteak beste, bere lan nagusiak: Aminta, 1573an gortean aurkeztua, eta batez ere, Gerusalemme liberata (Jerusalem askatua, 1575), bere maisulana.\nJerusalem askatua obra handia amaitu zuen urtean adimen-eritasun larri baten zantzuak antzematen hasi zitzaizkion ordea. Kontrarreformaren garaian Italian bizi zen klima izpiritualak eragindako erlijioarekiko obsesio moduko batek eragin zion ondoez hura; Inkisizioaren aurrean bere burua heretiko gisa salatzera eramaten zuen eritasun hark, eta pertsekuzio-mania eragin zion.\nHarrezkero hainbat gorabehera bizi izan zituen. Zenbait urtez batera eta bestera ibili ondoren Ferrarara itzuli zen 1579. urtean, baina Alfontso II.a dukearen ezteietan bazter utzi zutela iruditu zitzaion, eta krisi larria jasan zuen. Krisi haren eraginez, zazpi urte eman behar izan zituen Santa Anako erietxean. Erietxetik irten ondoren hara-hona ibili zen berriro. Azken urteak Erromako komentu batean igaro zituen, eta hantxe hil zen.\nLiteratura-lan nagusiak: Aminta eta Jerusalem askatua [aldatu]\nAmintarekin artzain-dramaren generoko maisu handiaren ospea lortu zuen Tassok. Amintaren maitasunaren herri ematen du obra horrek: Aminta, Silvia artzain ederrarekin maiteminduta dago, baina Silviak adiskide gisa maite du Aminta.\nAmintaren maitasun sutsuaren berri jakinik, Silviak ihes egiten du haren ondotik eta amorrua hartzen dio. Tassok gizakia nola irudikatzen duen da obra horren ezaugarririk garrantzizkoena, gizakiaren konplexutasunaren irudia eskaintzen baitu. Maitasunari buruzko bere ikuspegia azaldu zuen, lirismo handiz, dramatismoz baino gehiago, eta gorteko bizitzaren ikuspegi idealizatua eskaini zuen, Tassok Ferraran igaro zituen urte zoriontsuen eraginez.\nJerusalem askatua hogei kantuz osaturiko epopeia bat da. Godofredo Bouillonek Lehen Gurutzadan Jerusalem konkistatu zueneko pasartea du kontagai (lO99). Benetako gertaerei beste hainbat pasarte erantsi zizkien, bere irudimenetik sortuak. Trebetasun handiz bateratu zituen fantasia eta historia: kristauen eta musulmanen arteko borrokak irudikatu zituen, baina infernuko eta zeruko izakiek ere esku hartzen zutela. Bestalde, obra horretan bildu zituen bere idatzietan landu zituen gai guztiak, inoiz baino diskurtso zailago bat osatuz.\n1581ean Jerusalem eta Rime e prose lanaren pasarte batzuk argitara eman zirelarik, eztabaida larria sortu zen italiar kritikoen artean, Tassoren epikaren kalitatea eta haren aurreko Ariostoren Orlando haserrearena alderatzen hasi zirenean. Tassok berak ere parte hartu zuen eztabaida hartan, Apologia idatziarekin.\nObra txikiak [aldatu]\nBaina aipatu berri diren lanez gainera, idatzi zituen beste batzuk ere, gaztetan bereziki. Jerusalem askatua idazten hasita zegoela, esaterako, hura alde batera utzi zuen, horrelako kontakizun epiko bat idazteko ezaguera aski ez zuela jabeturik edo (hemezortzi urte besterik ez zituen orduan), eta zalduneriako obra bat idatzi zuen, Rinaldo izenekoa. Obra honetan trebetasun tekniko bikaina erakutsi zuen Tassok, baina oraindik ez zitzaion nabarmentzen bere obran gerora nagusitu zen jeinu poetikoa.\n2000 errimatik gora utzi ere zituen, maitasunari, grinari, itxaropenari, atsekabeari eta abarri buruz. Petrarcaren erestiari jarraitu zion, baina ordu arteko joera klasizistari estilizazio poetikorako joera erantsi zion. Obra hori Leopardiren aitzindaritzat hartu izan da.\n1586an Santa Ana erietxetik atera zenean, sorkuntzarako sena berpiztu zitzaion eta Torrismondo trajedia idatzi zuen, Mantuan.\nHurrengo urteetan Le sette giornate del mondo creato (1592-1594, Munduaren sorkuntzako zazpi egunak) eta Discorsi del poema eroico (1595, Olerki heroikoari buruzko diskurtsoa) aurkeztu zituen, besteak beste. Beste poema erlijioso batzuk ere idatzi zituen: Lagrime di Maria Vergine (Ama Birjinaren malkoak), Lagrime di Gesù Cristo (Jesu Kristoren malkoak), Monte Oliveto (1605, Olibete mendia).\nTorquato Tassoren idaslanak irakurgai. Guttenberg Proiektua (Ingelesez)\n"http://eu.wikipedia.org/w/index.php?title=Torquato_Tasso&oldid=3738683"(e)tik eskuratuta\tKategoriak: Italierazko idazleakItaliako poetak1595eko heriotzak1544ko jaiotzakEzkutuko kategoria: Lur entziklopedietatik osatu diren artikuluak\tNabigazio menua\nOrrialdearen azken aldaketa: 20:54, 19 martxoa 2013.


'Gure Kasa'k 300. saioa ospatuko du gaur, ETB1en | El Correo\nZurekin'Gure Kasa'k 300. saioa ospatuko du gaur, ETB1en\nGonbidatu mordoa izango dituen bi orduko saio berezia eskainiko dute 21:15etik aurrera ETB1en eta eitb.eus-en\nUNAI SARRIUGARTE Jueves, 20 junio 2019, 12:16\nEukal Irrati Telebistako 'Gure Kasa' programak 300. saioa ospatuko du gaur. Hori dela bide, gonbidatu berezi ugari izango dituen bi orduko saio berezia eskainiko dute. Telleria anaiek aurkeztutako telesailean Gorka Iraizoz futbolari ohia izango da gonbidatu nagusia. Era berean, Sebastian Lizaso bertsolaria, Yolanda Alzola telebistako aurkezlea eta Ylenia Baglietto eta Lander Otaola aktoreek hartuko dute parte. Saioa 21:15etik aurrera egongo da ikusgai ETB1en eta eitb.eus-en.\nEne Kantak eta Tio Teronen Semeak musika taldeek girotuko dute ikuskizuna musika emanaldi berezia eskainiz. Iñigo Vicensek 'fitcamp' berezia egingo du azken talde honetako dantzariekin batera. Gainera, Iban Garcia youtuberrak programaren 300. saioa omentzeko helburuarekin bideo berezi bat grabatu du 'Gure Kasa'ko lantaldearekin elkarlanean. Garciak kameraren aurrean eta atzean lan egiten duten pertsona guztiak bildu izan nahi ditu.\nIsma Pereira, programa guztietan egiten duen bezalaxe, solasean arituko da gonbidatuekin. Mintzaldi honetan telleriatarrek eta Zuriñek hartuko dute esku. Bestalde, Onintza Enbeita bertsolaria 'tarotista'ren paperean ibiliko da eta bertsoekin uztartuko du jolasaldia. Halaber, Jon Gotzon Gaztea Irratiko 'Dida' progamaren aurkezleak estutasunean jarriko ditu gonbidatuak bere galdera bihurriekin.\nMaddalen Arzallusek 'Abestien Zaindaria' jorratu du Euskal Herriko musikaririk ezagunenekin batera. Azkenik, Nahiara Gagok saioaren hemerota erabiliko du 300 programa hauetan 'Gure Kasa'tik igaro diren 400 gonbidatuekin bizitako momenturik onenak eta barregarrienak aditzera emateko.\n'Gure Kasa' EITB1en igortzen den gazteentzako telebista saioa da. Julen Telleria eta Antton Telleria anaiak dira programaren aurkezleak, eta lehenengo hiru hilabeteetan Ainhoa Etxeberria ibili ohi zen telleriatarrekin aurkezle lanetan. 2017. urteko urrian estreinatu egin zen eta aurtengoa euren bigarren denboraldia da. Egun bizi duten arrakastak 300. saiora iristea egin du posible eta horrexegatik gaurkoa programa oso berezia izango da. Ikus-entzuleei eskerrak emateko aitzakia bat baita.\nOnintza Enbeita, Euskal Telebista, Eitb, Euskera, Televisión


Zelula amek sortutako organoek azkenean errefusatuko dituzte transplanteak | Consumer\nZelula amek sortutako organoek azkenean errefusatuko dituzte transplanteak\nMedikuntza esperimental hori arrakastaz gauzatzen ari da, dio Nazioarteko Bioetika Elkarteko buruak\nHelburu terapeutikoak dituzten zelula amen klonazioari esker, organoak sortu ahal izango dira, eta organo horiek transplanteren bat jasaten duten gaixo gehienek orain duten errefus-arazoa konponduko dute. Marcelo Palacios Nazioarteko Bioetika Elkarteko (SIBI) buruak dioenez, medikuntza esperimental hau “arrakastaz ari da gauzatzen, eta transplanteetan errefusak eta pazienteek jasaten duten medikazio gogorra amaitu direla esan nahi du”.\nPalacios Nafarroako Ospitale Klinikoko gaixo bat jarri zuen adibide gisa, “70 urtekoa, infartu ugarirekin, eta zelula klonatuen transplantea egin diote. Ikusi da bilakaera ona izaten ari dela, baztertze-arazorik eta bestelakorik gabe”.\nSIBIko lehendakariak azaldu zuenez, “zelula amek propietate asko dituzte, hala nola denboraz kanpokoak, hau da, ez dira zahartzen eta beti bereiz daitezke. Bereizigabeak ere badira, auto baten martxen loka-puntua bezalakoak, eta, gainera, pluripotenteak dira, eta horrek esan nahi du edozein zelula-mota bihur daitekeela laborategi zientifikoan behar bezalako estimulazioarekin”.\nEnbrioi izoztuen zelula amek propietateak partekatzen dituzte klonaziotik datozen zelula amekin, “birprogramatu behar direnean izan ezik, karga genetikoa baitute”.\nZenbait politikarik zelulen klonazioari buruz adierazitako erreserba etikoei dagokienez, Marcelo Palacios “bizia salbatzearen eta bizia salbatzearen artean” bereizketaren alde agertu zen. Iritzi guztiak errespetatzen ditut, baina argi dago bost eguneko enbrioiak zelula-multzo bat direla”.\nórganos-eu transplanteak zelula amak


Urola ibaiaren 43. igoera-jaitsiera jokatuko da igandean - - Baleike.eus\nUrola ibaiaren 43. igoera-jaitsiera jokatuko da igandean\nItxas Gain Zumaia 2019-07-12 11:57\nUrola ibaiaren 43. igoera-jaitsiera jokatuko da igande eguerdian Zumaian. Piraguistak eguerdiko 12:00etan abiatuko dira Santiago hondartzatik. Itxas-Gaineko kirolariez gain, Gipuzkoako eta beste probintzietako klubetako ordezkariak izango dira igandean Zumaian.\nOhikoa den bezala, piraguistak lehorretik abiatuko dira, Santiago hondartzatik. Ontzietara igo, eskoilerari buelta eman, eta ibaian gora egingo dute Bedua pareraino. Han buelta eman, eta Zumaiara itzuliko dira. Helmuga Arranpla parean kokatuko da. Guztira, 8 kilometro egingo dituzte piraguistek.\nMaila bakoitzean lehen postuetan helduko direnek jasoko dituzte sariak, baina izango dira, ohikoa denez, beste sari batzuk. Hala, Arranpla parean jarriko duten helmuga ibiltaritik (igoerako orduan) pasatzen diren lehen K1ek eta K2ek, gizonezkoetan eta emakumezkoetan, urdaiazpiko bana jasoko dute.\nAurten karpa bat ere jarriko du Itxas-Gainek Gernika parkearen amaieran, Itsas kiroldegiaren parean. Pintxoak eta edariak izango dituzte salgai bertan.\nBezperan, larunbatean, Irunen izango dira Itxas-Gaineko kirolariak Euskadiko ibaietako XXI. Kopako seigarren lehiaketan parte hartzen. 16:00etatik aurrera jokatuko dira estropadak, seniorretan, beteranoetan, 23 urtez azpikoetan eta jubeniletan. 16:30etik aurrera kadeteen txanda izango da.


kontuz ibili DENTIXek eskaintzen duen uko egiteko dokumentuarekin | Union de consumidores de\nOsteguna, Martxoa 11, 2021\nEuskal Herriko Kontsumitzaileen Batasuna-UHKBek kontsumitzaileen eskubideen aurka egin dezakeen praktika bat antzeman du, kontsumitzaileek informazioa eskatuz egindako kontsulta ugariei erantzun baitie.\nHasiera batean Dentix itxi ondoren, eta ematen ez zen zerbitzu batengatik kuotak ordaintzeko eskatzen jarraitzen zuten finantzarien jazarpenaren ondorioz, kontsumitzaile askok, Kontsumitzaileen Elkarteen aholkularitza jaso ondoren, Dentix eta lotutako finantzaketa-kontratuak ebatzi zituzten, kontratatutako odontologia-zerbitzua nabarmen ez betetzeagatik.\nDentix zentroak berriro irekitzen ari diren honetan, kontsumitzaile asko Dentix zentroarekin harremanetan jartzen ari dira tratamenduak berriz hasteko eskaeran edo ez-betetzeagatiko ebazpenaren aurretik emandako zerbitzuen ziurtagiria eskatzen dutenean, eta Dentix behartuta dago dokumentu bat sinatzera, Dentix enpresaren aurkako etorkizuneko ekintzei uko egiteko, bai eta Dentix enpresarekin kontratua alde bakarrez ebazten dutenak direla onartzeko ere.\nDentix enpresak aurkezten duen dokumentu hau sinatzearen ondorioz, kontsumitzaileen eskubideak nabarmen murriztu daitezke, eragotzi egiten baitu Dentix enpresaren aurkako etorkizuneko erreklamazio bat, bai eta finantzarioen aurka abian diren erreklamazioetan ere.\nEHKBek kontsumitzaileei ohartarazi nahi die sinadura euren interesentzat kaltegarria izan daitekeela eta edozein dokumentu sinatu aurretik aholkuak eman ditzaketela.\nJardunbide horren berri emango zaio Kontsumobideri, nahitaezko egiaztapen administratiboa egin dezan.


BERA ETA LESAKAKO LIBURUZAINEN LANPOSTUAK: NAFARROAKO ARARTEKOAREN EBAZPENA\nHemen zaude:Hasiera»Albisteak»Albisteak»BERA ETA LESAKAKO LIBURUZAINEN LANPOSTUAK: NAFARROAKO ARARTEKOAREN EBAZPENA\nBortzirietako Euskara Mankomunitatea 2011-06-21 0 Iruzkin\nNafarroako Gobernuak hainbat liburuzain lanpostu betetzeko oposiziorako deialdia egin zuen urte hasieran. Tartean ziren Bera eta Lesakako liburutegietako arduradunen lanpostuak. Horietan aritzeko ez zen beharrezkoa euskaraz jakitea, eta ez zen meritu gisa baloratzen ere.\nHori salatzeko sinadura bilketa bat egin zen Bortzirietan, eta Nafarroako Arartekoari helarazi, mankomunitateko lehendakariaren eskutitzarekin batera. Arartekoak horri buruzko ebazpena eman du.\nTxostenean dio bi herri horietan liburuzain lanpostuan aritzeko euskaraz jakitea beharrezkoa izan beharko litzatekeela, edo bertzela merezimendu kualifikatu gisa baloratu beharko litzatekeela.\nHortaz, Nafarroako Gobernuari oroitarazten dio Euskarari buruzko Foru Legea betetzeko beharra duela, eta bi hilabeteko epea ematen dio honi buruz informea igortzeko. Dena den, kontuan izan behar da Arartekoak gomendioak ematen dituela, eta hark erraten dituenak ez direla lotesleak administrazioarentzat.


Indarrean dagoen datuen babeserako araudian xedatutakoaren arabera, jakinarazten da inprimaki honen bidez bildutako datu pertsonalak Donostiako Udalak tratatuko dituela, tratamenduaren arduradun gisa jardunda. Informazioa Donostia Sustapena, S.A.-k kudeatuko du, tratamenduaren eragilea den heinean. Tratamenduaren xedea da harremanetarako inprimaki honen bitartez egin litekeen informazio eskaera, kexa edo iradokizuna kudeatzea.\nTratamenduaren legitimotasun oinarria da 2016/679 (EB) Erregelamenduaren (Datuak Babesteko Erregelamendu Orokorra edo “RGPD”, gaztelaniako akronimoaren arabera) 6.1.a) artikulua: interesdunaren baimena. Zure baimena edozein momentutan ezeztatzeko eskubidea duzu. Baimena ezeztatzeak ez du tratamenduaren legitimotasunean eraginik izango, tratamendua ezeztatze horren aurretiko baimenean oinarritzen baita.\nEz da aurreikusi datuak hirugarrenei lagatzea, legezko betebeharrik izan ezean, ez eta datuen nazioarteko transferentziak egitea ere.\nInteresdunek atzipen, zuzenketa eta ezabaketa eskubideak baliatu ahalko dituzte, indarrean dagoen datuen babeserako araudian aurreikusitako gainerako eskubideekin batera, hala dagokienean, Donostiako Udalaren aurrean, helbide honetan: Ijentea kalea 1, 20003 Donostia / San Sebastián.\nNorberari dagozkion eskubideak baliatzean behar bezalako arreta ez jasotzekotan, erreklamazio bat aurkeztu ahalko da Datuak Babesteko Euskal Bulegoaren aurrean. Helbidea: Beato Tomás de Zumárraga kalea, 71 - 3. solairua - 01008 Vitoria-Gasteiz. Hala ere, lehen urrats moduan eta aukerako izaerarekin, Donostiako Udaleko Datuen Babeserako Ordezkariarekin harremanetan jartzeko aukera dago, helbide elektroniko honetan: dbo@donostia.eus.


Kirolaren Nazioarteko Eguna ospatuko dute Gasteizen lehen aldiz, 30 jarduera antolatuta. Noticias de Alava\nostiral HONETAN HASIKO DA\nKirolaren Nazioarteko Eguna ospatuko dute Gasteizen lehen aldiz, 30 jarduera antolatuta\nEP - 2018(e)ko apirilaren 5a, osteguna - 17:36etan eguneratua\nGasteizko Udalak Garapenerako eta Bakerako Kirolaren Nazioarteko Eguna ospatuko du lehen aldiz, eta pertsona ororentzako 30 jarduera antolatu ditu hiriko klub, federazio eta elkarteekin batera.\nGASTEIZ. NBEren Biltzar Nagusiak Garapenerako eta Bakerako Kirolaren Nazioarteko Eguna izendatu zuen apirilaren 6a, data horretan egin baitziren aro modernoko lehen Olinpiar Jokoak, 1896an. Kirolak giza eskubideak eta garapen ekonomiko eta soziosanitarioa sustatzen bete dezakeen zereginaz kontzientziatzeko xedea du egunak.\nEstibaliz Canto Kultura, Hezkuntza eta Kirol zinegotziak aurkeztu du ostegun honetan egitaraua. Bere hitzetan, "NBEk defendatzen dituen ideia berei jarraituta, Kirol Zerbitzuan lanean ari gara proiektu global eta iraunkor batean, herritarrek jarduera fisiko moderatua maiztasunez egin dezaten, horrek ongizate fisiko, psikiko eta soziala lortzea ahalbidetzen baitu, eta osasun ohiturak hartzen eta bizi kalitatea hobetzen lagunduko, baita kirolaren berezko balioetan hezten eta natur ingurunea bizitzaren iturri gisa errespetatzen ere".\nBeraz, bere iritziz, Gasteizen jarduera horiek guztiak antolatzeak "badu zentzurik, kirol jarduera eta azpiegituren aparteko diseinua baitu, izan nahi dugun Kirolaren Hiriaren ezaugarria".\nEkitaldiak ostiralean hasiko dira, Euskal Herriko Itzuliaren hirugarren etaparen irteerarekin lotutako jarduerak baliatuta, eta apirilaren 15ean amaituko da.\nKirol mota ezezagunak praktikatu ahalko dira, hala nola boccia eta parkour, baita ezagunagoak ere, lasterka egitea eta padela, esaterako. Orobat, hirian mimetizatuta dauden kirol espazioak aurkitu ahalko dira, besteak beste, Foru plazako bolatokia eta Maurice Ravel lorategietako petanka, eta tai jian aritu ahalko da Iparraldeko parkean edota badmintonean Zabalganean. Ura maite dutenek igerilekuez gozatu ahalko dute, Lakuan waterpoloa ikasten edo Ibaiondon antolatutako uretako jaian.\nApirilaren 12an Espainia plazako lau izkinak hartuko dituzte jarduerek: Arabako Judo Federazioak erakusketak egingo ditu, eta Gaztedi Rugby taldeak errugbikoa;zumba eta body balanceko ikastaro magistrala egingo da, eta kirola gurpildun aulkian egiteko esperientzia sentitzeko aukera ere izango da, Zuzenak elkartearen eskutik. Foru plazan, berriz, emakumeek esku huskako pilota erakustaldia egingo dute, Arabako Federazioari esker.\nHalaber, apirilaren 12an bertan, 2017ko Kirolaren Sariak banatuko dira. Aurten, María José Lagartos Calvo eta Antonio Bello Nicio hautatu ditu epaimahaiak. Lagartos Jarduera Fisikoaren eta Kirolaren Zientzietako lizentziaduna da, eta atletismo entrenatzailearen titulua du;SHEE-IVEF taldea eratu zuen, eta haren bidez, atletismo proba berezia sortu eta garatu: Herri Krosa, aurten 30. ediziora iritsiko dena. Bello judo maisu entrenatzailea da, eta nazio mailako epailea. Gaur egun Euskal Federazio Eskolaren zuzendaria eta arduradun nagusia da.\netiquetas: euskera, gasteiz, kirolaren nazioarteko eguna


Adineko pertsonen omenezko astea, urrian - Lasarte-oria - Txintxarri.eus\nAdineko pertsonen omenezko astea, urrian\nTxintxarri Aldizkaria 2019-09-05 17:00\nBiyak Bat erretiratuen elkarteko kideak eta udal ordezkariak gaur goizeko agerraldian.\nBiyak Bat erretiratuen elkarteak eta Lasarte-Oriako Udalak 2019 urteko adinekoen pertsonen omenaldi astearen berri eman dute gaur goizean. Urriko lehen astean, Lasarte-Oriako pertsona adinduek ia egunero izango dute zer egin. Ekimenen izena emateak hurrengo astean irekiko dira. Bazkariko inskripzioak berrikuntza bat dakar, arratsaldez egin beharko da\nAdela Manso Biyak Bat elkarteko zuzendaritzako kideak azaldu ditu egitarauaren nondik norakoak.\nBiyak Bat elkarteko bandera igotzearekin emango zaio hasiera asteari urriaren lehen egunean. Lehiaketak, erakustaldiak, kirolak, musika... ez dute aspertzeko astirik izango.\nUrriaren 6a, igandea omenaldi asteko egun nagusia izango da eta ohitura legez, bazkaria egingo da, Michelin kirol guneko pilotalekuan eta hainbat oroigarri banatuko dira.\n2019an Urrezko ezteiak betetzen dituzten bikoteen eguna, berriz, urriaren 8a izango da.\nHainbat ekitaldietan parte hartzeko izena ematea beharrezkoa izango da eta bazkariko izena emateak berrikuntza bat dakar, irailaren 11tik 27ko arratsaldeetan, 15:00etatik 17:00etara egingo da.\nBazkariko mahaikideek bi baldintza bete behar dituzte Lasarte-Orian erroldatua egon eta 1954. urtean edo lehenago jaioak izatea. Salbuespen izango dira, izena ematen duten pertsonen bikotekideak. Gazteagoak badira ere parte hartu ahalko dute, baina herrian erroldatuak ez badaude 29,70 euro ordaindu beharko dituzte.\nGainontzeko txapelketetako inskripzioak astelehenean, irailaren 9an irekiko dira elkarteko bulegoan. Orokorrean ekimenak doakoak dira. Ibilaldi neurtuaren kasuan, 2,5 euro ordaindu beharko dira aurreko urteko kamisetarik izan ezean.\nJesus Zaballos alkateak eskerrak eman dizkiei elkarteko kideei egindako lanarengatik. Honez gain, adineko pertsonen kolktiboa bereziki omendu behar dela azpimarratu du, "Lasarte-Oriako herriaren sorreran eta garapenean izan duen garrantziagatik".\nAdinekoen omenaldi astea 2019\nUrriaren 1a, asteartea\n16:00etan, bandera igotzea trikitixa doinuez lagunduta, Biyak Bat egoitza.\n16:30ean, toka, pote eta igel txapelketak, Isla plaza.\n18:30ean, bingoa, Biyak Bat egoitza.\n20:00etan, sari banaketa, Biyak Bat egoitza.\n11:00etan, gimnasia erakustaldia, Maialen Chourraut kiroldegia.\n19:00etan, Virginia Imazek Sex o no sex bakarrizketa eskainiko du, Manuel Lekuona kultur etxea.\n11:00etan, Ondo ibili ibilaldia herritik zehar.\n12:00etan, luntxa, Biyak Bat egoitza.\n17:00etan, lerroko dantzen erakustaldia, Okendo plaza.\n19:00etan, Duo Imperial taldearen kontzertua, Manuel Lekuona kultur etxea.\nUrriaren 5a, larunbata\nUrriaren 6a, igandea\n11:45ean, kalejira trikitixak lagunduta Manuel Lekuona kultur etxera.\nUrriaren 8a, asteartea - Urrezko ezteien eguna\n10:40ean, kalejira trikitixak lagunduta Ama Brigitarren komentura.\n11:00etan, meza Biyak Bat elkarteko abesbatzak lagundua, Ama Brigitarren komentua.\n12:30ean, opari banaketa, Biyak Bat egoitza.\n14:30ean, bazkaria, Abend jatetxea.\nOstean, dantzaldia, Abend jatetxea.


Txikipedia:Mahats - Wikipedia, entziklopedia askea.\nMahats lukua mahatsondoan.\nMahatsa mahatsondoak ematen duen fruitua da. Mahatsak edo mahats aleak “luku” izeneko multzoetan egoten dira eta txikiak dira. Luku bakoitzak mahats ale kopuru desberdina edukitzen du, batzuek asko, 300 aletaraino, eta beste batzuek, gutxi, 6 ale bakarrik. Normalean gozoak izaten dira mahats aleak, baina beste batzuetan mingotsak. Mahatsarekin ardoa, muztioa edota ozpina egin daiteke.\nMahatsa kolore desberdinetakoa izan daiteke, zuria eta beltza, gehienbat. Euskal Herrian ardo mota asko eta mundu osoan ezagunak daude, besteak beste Gipuzkoa eta Bizkaiko txakolina, eta Errioxa, Irulegi eta Nafarroako ardoak.


Érin - Wikipedia, entziklopedia askea.\n50° 26′ 21″ N, 2° 12′ 35″ E / 50.4392°N,2.2097°E / 50.4392; 2.2097Koordenatuak: 50° 26′ 21″ N, 2° 12′ 35″ E / 50.4392°N,2.2097°E / 50.4392; 2.2097\nTeneur, Humerœuille, Tilly-Capelle, Bermicourt eta Fleury\n116 (%49.6) 118 (%50.4)\nÉrin Frantziako udalerria da, Pas-de-Calais departamenduan dagoena, Frantzia Garaia eskualdean. 2013an 185 biztanle zituen.\n2007an Érin udalerrian erroldatutako biztanleak 185 ziren. Familiak 53 ziren, horien artean 12 pertsona bakarrekoak ziren (4 bakarrik bizi ziren gizonak eta 8 bakarrik bizi ziren emakumeak), 4 seme-alabarik gabeko familiak ziren, 33 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 83 etxebizitza zeuden, 64 familiaren etxebizitza nagusia ziren, 15 bigarren erresidentzia ziren eta 4 hutsik zeuden. 79 etxeak ziren eta 3 apartamentuak ziren. 64 etxebizitza nagusietatik 53 bere jabearen bizilekua ziren eta 11 alokairuan okupaturik zeuden; 3 etxek bi gela zituzten, 5 etxek hiru zituzten, 21 etxek lau zituzten eta 35 etxek bost zituzten. 26 etxek euren parking plaza propioa zuten azpian. 25 etxetan ibilgailu bat zegoen eta 29 etxetan bat baino gehiago zituzten.\nÉrin udalerriko biztanleria-piramidea 2009an .\n2007an lan egiteko adina zuten pertsonak 102 ziren, horien artean 60 aktiboak ziren eta 42 inaktiboak ziren. 60 pertsona aktiboetatik 52 lanean zeuden (32 gizon eta 20 emakume) eta 8 langabezian zeuden (4 gizon eta 4 emakume). 42 pertsona inaktiboetatik 7 erretiraturik zeuden, 13 ikasten zeuden eta 22 "bestelako inaktibo" gisa sailkaturik zeuden.\n2009an Érin udalerrian 65 unitate fiskal zeuden, 187 pertsonek osaturik. Pertsona bakoitzeko diru-sarrera fiskalaren mediana urteko 12.352 euro zen.\n2000. urtean Érin udalerrian 4 nekazaritza-ustiategi zeuden, 332 hektarea erabiltzen.\nTilly-Capelle (0,7 km)\nTeneur (1,1 km)


Kontuz eguzkitako betaurrekoekin | Consumer\nKontuz eguzkitako betaurrekoekin\nEguzki-erradiazioak ondorio kaltegarriak eragin ditzake ikusmenarentzat. Eguzkitako betaurrekoak erabiltzeak babes eraginkorra ematen du baldintza batzuk betetzen badituzte.\nEguzkitako betaurrekoak urte osoan asko erabiltzen diren arren, batez ere neguko kiroletan, hala nola eskian edo mendizaletasunean, osagarri horiek eguraldi onarekin lortzen dira, orduan hasten baitira gehien erabiltzen.\nPertsona gehienek eguzkitako betaurrekoak erabiltzen dituzte, eguzkiaren gehiegizko argiaren aurrean begi-erosotasuna lortzeko. Kasu batzuetan, estetika eta moda arrazoiengatik soilik aukeratzen dira lenteak. Baina kontuan hartu behar da betaurrekoak ez direla elementu apaingarri hutsak; haien funtzio nagusia begiak izpi ultramoreetatik (UVA eta UVB) babestea da, begietako lesioak saihesteko.\nErradiazio mota horrek eguzkia gutxi dagoen egunetan ere eragin dezake, baita lainotuta dagoenean ere, eta fotokeratitisa eta fotokeratitisa bezalako gaixotasunak eragin ditzake. Betaurrekoek kornean erredurak eragin ditzaketen izpi infragorrien eta erretinan kalteak, itsualdia eta abar eragiten dituen erradiazio ikusgaiaren ikuspegia ere babestu behar dituzte.\nArrazoi horiengatik guztiengatik, eguzkitako betaurrekoak erostean, kontsumitzaileak haien kalitate iragazle eta babesgarriaz arduratu behar du. Kristalek erradiazio ultramoreen% 99-100 blokeatu behar dute. Portzentajeari buruzko informazio hori etiketan edo informazio liburuxkan agertuko da, fabrikatzailearen izen eta helbidearekin eta beste datu interesgarri batzuekin batera.\nLentearen elementu nagusia iragazki polarizatua da. Haren zeregina da erradiazioetatik kantitate desberdinetara pasatzea eragoztea, eta argi erabilgarria bakarrik sartzen uztea. Osagai horri esker, koloreak eta kontrasteak ez dira modu negatiboan aldatzen. Beraz, pertsona bakoitzak iragazki berezi eta egokiarekin hautatuko du betaurreko mota.\nNolanahi ere, bost iragazki-kategoria daude lente oftalmologiko guztientzat, iragazte-mailaren arabera. Horiek zenbaki bat dute, 0tik hasita, eguzki-argitasun oso txikirako, eta gauez gidatzeko gomendatzen diren bakarrak 4 dira, ilunena edo gogorrena. Gainera, iragazkiak ezaugarrien arabera honela bana daitezke:\n– Fotokromatikoak: eguzkiarekin ilundu eta ilunpean argitzen dira.\n– Isokromatikoak: kolore bakarrekoak dira, eta nabarmen murrizten dute UVA erradiazioa.\n– Erreflexuen kontrakoak eta polarizatuak: distira, erreflexuak eta itsualdiak nabarmen murrizten dira. Lente horien desabantaila da polarizazioak eragin gutxi duela UV izpiak xurgatzeko ahalmenean.\nGaizki hautatutako eguzki-iragazkia edo iragazkirik gabeko betaurrekoak, “babes faltsukoak” ere deituak, oso kaltegarriak dira begiaren osasunerako. Betaurreko horiekin, begietara iristen den argi-kantitatea murrizten da; ondorioz, begi-ninia gehiago dilatatzen da eta iristen zaion erradiazioa handiagoa da.\nLentearen koloreari dagokionez, erabiltzaileak, normalean, kristal ilunak babes handiagoa ematen duela uste du. Horrek ez du zertan hala izan, lente zuriek edo kristal argikoek izpien %100 iragaz baitezakete.\nBestalde, betaurrekoak albo batetik itxita edukitzea komeni da. Horrela, begia aurrez aurre eta albotik estaltzen du, baina betaurreko normaletan UVB izpiak %4 edo %5ean iristen dira begietara. Diseinu hori oso gomendagarria da mendi elurtuan eta argia oso islatzen den lekuetan.\nAzkenik, komeni da gogoratzea, denok dakigun arren, ez direla erabili behar eguzkitako betaurrekoak gauez gidatzeko. Gainera, argiaren %20 baino gehiago xurgatzen badute, kontraindikatuta daude. Egunez, lente degradatuek, hau da, goitik ilunagoak direnek, behetik baino hobeto egokitzen dute gidariaren ikusmena kanpotik datorren argira.\neguzki gafas-eu uda


2022ko Arabako Bertsolari Txapelketa atzeratu egingo da • GasteizBerri.com\nAgendaCulturaNoticias de Álava\nArabako Bertsolazale Elkarteak 2022ko Arabako Bertsolari Txapelketa udaberrira atzeratzea erabaki du egungo «gizarte eta pandemiaren bilakaera dela eta txapelketa behar bezala burutzea ahalbidetzen ez delako».\nArabako Bertsozale Elkarteak Eusko Jaurlaritzaren azaroaren 17ko agindua eta abenduaren 14ko dekretuan ezarritako araudia aztertu ondoren, 2022ko Arabako Bertsolari Txapelketa udaberrira atzeratzea erabaki du, «araudi honekin eta pandemiaren egoera honetan txapelketaren helburuetako batzuk betetzea zaila delako. Araban bertsolaritzaren erakusleiho izateko, bertsolaritza aktibatzeko eta zabaltzeko, bertsozaleak kohesionatzeko eta berriak sortzeko helburuarekin egiten da txapelketa besteak beste». Eragile guztien arteko elkarlana eta ilusioa bultzatzea ditu helburu.\n«Arabak txapelketa bezalako euskarazko kultur ekitaldiak behar beharrezkoak ditu, eta lanean jarraituko dugu, modu arduratsuan, ahalik eta baldintza duinenetan, bertsozale guztientzat posible izan daitezen». Data berriak aurrerago jakinaraziko dira.\nNoticia anteriorEuskadi aumentará las Ayudas de Emergencia Social para pagar la subida de la luz y del gas\nNoticia siguienteSeguros privados de salud, un negocio al alza en Euskadi


Urte Berri On Angiz etxetik! 2016ko berrikuntzak - Casa Angiz Etxea\nHome > Uncategorized @eu > Urte Berri On Angiz etxetik! 2016ko berrikuntzak\nPublished by Haizea On 24 January, 2016\nUrte berri on Angiz etxetik!\nGure etxeko ateak ireki genituenetik urte bat gehiago igaro da. “Zuen etxean” bezala sentitu eta naturaz inguraturik opor atseginak igaro ditzazuen helburuarekin ireki genuen Angiz.\nAsko ikasi dugu igarotako denbora honetan eta hobetzeko alderdi asko gelditzen zaizkigu oraindik. Aurten, jarraian zehaztuko ditugun hobekuntzak eskainiko ditugu.\nBaina alderdi baikorrak azpimarratuz, etengabean errepikatzen diguzuen esaldi bat gogoratu nahi nuke oraingo honetan: “Etxe hau zuentzako balitz bezala diseinatu duzue”.\nOrain arte inor gutxiri onartu diogu gure sekretua. Baina zuei denoi honako hau onartzeko tenorea iritsi dela iruditzen zait: Eskaintzen dizuegun etxea “gure ametsetako etxea” da. Hasieratik guretzako detailera diseinatutako etxea izan da, gu bertan bizitzeko asmoarekin eta bertan bizitu ere 3 urtez. Baina denbora hau igarota, hain atsegina eta dotorea den etxeaz jende gehiagori gozatzeko aukera luzatzea otu zitzaigun.\nGure sekretua onartu dizuegunez, aurten familia osoaren partez opa nahi dizuegu Urte Berri eguna (ez da inoiz berantegi ezta?): Uxoa, Lorea, Igor eta Haizea-ren partez.\n2016 urteko berrikuntzak honako hauek dira:\n– Bizikletak dohain Bidasoako bide berdearen ondoan kokaturiko bajera batean. Modu honetan etxeraino igo eta jaistea ekidingo duzue. Kaskoak, kandatua eta bajerako mandua uzten dizkizuegu.\n– Angiz etxeko bezeroentzako banatzaile prezioan eskuragarri Gure Lurraldeko ardo, sagardo eta olio bilduma. Iraulik egindako Nafarroako JI-eko ardo eta Gipuzkoako sagardo naturalen aukeraketa baten ondorioz sorturiko bilduma da. Informazio gehiagorako sartu www.irauli.org orrialdean.\n– Web orri berria: www.angiz.es. Antzinekoa baino argiagoa eta erabil errazagoa izatea espero dugu.\nEta gure etxea oraindik ezagutzen ez duzuenentzako, zerbitzu hauek mantenduko ditugula ohartarazten dizuegu:\n– 32 pulgada eta Full HD-ko telebista\n-Iristen zaretenean pizturik aurkituko duzuen tximenea dotore bat. Zuen egonaldi osoan zehar erabili ahal izango duzue dohain uzten dizkizuegun egur, pizteko pastilla eta ikatzari esker.\n–Erabat ekipatua dagoen etxea: Mikroondas, Labea, Irabiagailua, kafetera, ogi xigortua egiteko eta zukuak egiteko makinak, baxera garbigailua (pastillak barne) eta sukalderako osagarri desberdinak. Bainu gelan ile lehorgailua eta garbigailua.\nAzkenik, sarreran,GUSTUKOEN DUZUEN HONAKO PRODUKTUETARIKO BAT OPARITUKO DIZUEGU: Gure lurraldeko Sagardoa, Ardoa, Sagar zukua edo Olioa.\nEz al duzu uste gure etxera etortzeko garaia iritsi zaizula?\nSartu www.angiz.es helbidean eta ezagutu gure etxea\nCategories:Uncategorized @eu Tags:Apartamentu turistikoa, Baztan Bidasoa, Bertiz parkea, Bidasoako bide berdea, landa eremua, Landa etxea Nafarroa, Nafarroako turismoa, Opor euskaldunak, Oporretako etxea


Mendiko arroila ederra urruneko eta harrigarria paraje batean\nPhista arroilak oso jaitsiera berezia eskaintzen du, eta bertan, harkaitzaren formek eta landaretza ugariak paraje bakar eta inguratzailea sortzen dute. Bere ubide estuak, ur-jauzi eta resate ugariz zipriztindua, barrankismo dinamiko eta zirraragarriko esperientzia bizitzea ahalbidetzen du.\nSASOIA: Maiatzak 1 eta urriak 31 bitartean.\nJaitsiera 3 ordu\nBeharrezkoa da aurretiazko zenbait esperientzia izatea (2. mailako jaitsiera – Hastapena).\nRapel emariarekin, bertaratze eta egikaratze zailtasun apur batekin, 15m baino gutxiagokoak.\nHastapen arroiletan esperientzia eukitea.\n4 – 12 partaide: 65€/pax


Sailkatu gabea Archives - Slump doktorearen zaintiratua\nMaiatzaren 1ak izan du oihartzunik Euskal Herriko eta atzerriko hedabideetako komiki-tiretan. Ilustrazioetako batzuk jaso ditugu. Egiari zor, gehiago aurkitzea espero nuen, bitxia egin zait beste gertaera batzuetan izan ohi den emaririk ez izatea. Agian, urteroko hitzordua izateak sormena kamustu du? Errealitatearen ajeak? Ez dut hemeroteka astindu, baina esango nuke martxoaren 8an adibidez emakumeen borrokak oihartzun zabalagoa izan zuela. Olariaga (Berria) Unai Iturriaga (Naiz) Asier y...\nGizonezkoen futboleko Espainiako Superkopa, Saudi Arabian jokatzen da. Futbol Federazioko presidenteak, Luis Rubialesek, aurtengo edizioaren atarikoan lotsagorritu gabe adierazi zuen “berdintasunaren Superkopa” dela, Saudi Arabian bizi diren gizon eta emakumeak laguntzea dutela helburu. El Confidencial-ek hainbat informazio azaleratu du orain. Besteak beste, datu hauek eman ditu: 2019ko irailean, Saudi Arabiarekin kontratua sinatu zen, Espainiako Superkopa bertan jokatzeko....\nNBA saskibaloi liga aipatuta, gogora datozkit Bad Boys handiak, 1992ko Dream Team izugarri hura, Dee Brown-en zapatila puzgarriak, Dominique Wilkinsen birrintzeak, Larry Bird-en hirukoak… Hura zen hura flipatzea! Garai horietan erraza zen txapelketari buruzkoak jarraitzea 😉 Telebista apur bat eta aldizkari gutxi batzuk: Gigantes del Basket, Super Basket eta NBA izenekoaz oroitzen naiz. Guztiak gaztelaniaz, noski. Bada, 30 urte beranduago, NBAko play-off fasea hasi denean, hiru lagunek...\n“Zein aterabide ikusten diozu euskal selekzioaren auziari?”, galdetu zion Euskal Herria Kirolak duela bi hilabete Athletic-eko futbolari Mikel Balentziagari. Eta hark erantzun: “Hasteko, guk geuk, jokalariek, klubak, federazioak gauza gehiago egin ditzakegu. Uste dut bilera garrantzitsu bat egin beharko litzatekeela, gutxienez bakoitzak euskal selekzioa noraino eraman nahi dugun jakiteko”. Noraino eraman nahi duen, eta horretarako zer egiteko prest dagoen, gehituko...\nKirola eta politika ez nahasteko esaten digute behin eta berriro. Baina… Astezkenean, Espainiako Estatuko –eta pentsatzen dut beste herrialde batzuetako– hainbat telebista katetako kirol-albistegiek, Chelsea futbol taldeko entrenatzale Thomas Tuchel alemaniarrak emandako prentsaurrekoaren irudiak emititu zituzten. Chelsea klub ingelesaren jabea Roman Abramovich da –nahiz eta kluba salgai jarri duen–, Vladimir Putinen hurbilekoa, eta horregatik eskatu zioten kazetariek...\n1980az geroztik baliatu da elur artifiziala Neguko Joko Olinpikoetan, baina Pekinen aurrenekoz, eski pista guztiak egin dituzte hamaika kanoiek ponpatu duten hauts zuriarekin. Izan, Txinako zonalderik lehorrenetakoan baitaude Yanqing eta Zhangjiakou mendikateak. Ez du elur askorik egiten, ez behintzat eskian aritzeko adina, baina Txinaren hautagaitza hobetsi du COI Nazioarteko Olinpiar Batzordeak, proiektuak “ingurumen estandar guztiak errespetatzen dituelako”. Duela zenbait hilabete,...


Semeari gustatu egiten zaio pisua altxatzea eta gimnasioan denbora asko ematea; osagarri proteikoak hartzen ditu horretarako, baina medikuak ez dio egiten inolako jarraipenik. Zer-nolako arriskuak ekar ditzake horrek haren osasunarentzat?\nOsasunerako Mundu Erakundearen arabera (OME), osasuntsu dagoen pertsona heldu batek egunean 0,8 gramo proteina hartu behar lituzke haren gorputzak pisatzen duen kilogramo bakoitzeko. Kirol-elikaduran, dena den, aldatu egiten dira zertxobait beharrizanak: gihar-proteinen biosintesia eraginkorra izan dadin, 2 gramoan ezartzen da muga kilo bakoitzeko. Diziplina batetik bestera ere izaten dira aldeak: iraupen-kirol aerobikoetan eta talde-kiroletan, egunean 1,2 eta 1,5 gramo artekoa da muga, eta indar- eta abiadura-kiroletan, edo indar- eta iraupen-kiroletan, 1,5 eta 1,7 gramo artekoa kilo eta egun bakoitzeko. Dieta normal batean, beharrizan horiei erraz erantzuten zaie ohiko elikagaiekin: esnekiak egunero hartuta (edo esne begetalak), animalia-jatorriko proteina-errazio bat edo bi hartuta egunean (130 g haragi, 150 g arrain edo arrautza bat edo bi), landare-jatorriko proteinekin (lekaleak, osoko zerealak, fruitu lehorrak eta landare-haziak). Zenbait azterketak erakutsi dutenez, proteinak modu jarraituan eta neurririk eta irizpiderik gabe hartuta, eragin kaltegarriak etor litezke epe luzera: hezurrak kaltziogabetzea, hezurrak ahultzea (eta errazago haustea) eta osteoporosia.\nDieta makrobiotikoa egiten dut, eta misoa jaten dut egunero. Entzun dut kaltegarria izan daitekeela giltzurrunentzat. Egia al da?\nMisoa pasta bat da, soja-ale hartzituak eta itsasoko gatza edo zerealak nahasiz egiten dena. Erraztu egiten du digestioa eta gorputza araztu, ugari izaten ditu-eta digestio-entzimen antzekoak (amilasak, lipasak eta proteasak). Bereziki gomendatzen diete digestioa egiteko arazoak dituztenei, dispepsiak dituztenei, digestioa mantso egiten dutenei… aringarria gertatzen delako haizeak izaten dituztenentzat, beherakoarekin dabiltzanentzat edo idorreriak jota daudenentzat. Alkalinizatu egiten du barnealdea, eta, ondorioz, araztu egiten ditu gorputzeko lohitasunak, tabakoaren eta alkoholaren toxikoak… Kopuru egokia hauxe litzateke katilu bakoitzeko (bi ere har daitezke egunean, arazorik gabe): koilarakadatxo bat, likido berotan diluitua (irakin gabea izan behar du). Elikagai hartzitua eta itsasoko gatzetan “ondua” denez, esan izan da kaltegarria ote den giltzurrunentzat, baina, neurrian hartuta, ez dago kezkatzeko arrazoirik.\nHala ere, “elikagaia/sendagaia” sailekoa denez, zentzuzkoa da egoera jakin batzuetan soilik hartzea: digestio-ondoeza dagoenean, organismoak toxikazioren bat edo kongestioren bat izan duenean sendagai asko hartu ondoren, edo minbizia pairatuz gero kimioterapia edo erradioterapia hartu behar den garaian.\nElikaduraren oinarriak: Nutrigenomika\nZera aztertzen du zientzia horrek: elikagaiek dituzten mantenugaiek eta beste osagai aktibo batzuek zer-nolako elkarreragina duten norbanako bakoitzaren geneekin, eta horrek zer ondorio dituen osasunean. Ildo berri honi esker, dietak pertsonalizatzeko modua izango da eta norbanako bakoitzaren nutrizio-beharrizanetara egokitzekoa.\nEspainiako Estatuko haurren %5 inguruk elikadura arloko alergiaren bat dute\nAzken hamarkadan nabarmen egin du gora elikadura arloko alergiaren bat dutenen kopuruak Espainiako Estatuan; haurren artean ere halaxe izan da, eta gaur-gaurkoz, %2 eta %5 artean dabiltza prebalentzia-zifrak, zenbait ikerketaren arabera. “Portzentaje hori handitzen ari da denbora igaro ahala, eta arrazoien artean, honako hauek daude: gehiegizko ingurumen-higienea, edoskitze-tasa apalagoak eta elikagaiei eransten zaizkien gehigarriak”, halaxe adierazi du Antonio Nieto medikuak, Espainiako Pediatria Elkarteko bigarren lehendakariordeak (AEP).\nAditu horrek esku artean dituen datuak aintzat hartuta, honako elikagai hauek sortzen dituzte alergia gehien (hurrenkera honetan, gainera): arrautza, esnea, arraina, lekaleak, melokotoia eta beste zenbait fruta, fruitu lehorrak eta itsaskia. Dena den, Nietok nabarmentzen duenez, “adinarekin eta ohitura dietetikoekin aldatu egiten dira elikagai arazotsuak. Are gehiago: kontuan hartu behar da hurbil dituzten elikagaiek sortzen dizkietela alergiak pazienteei. Urtebeteko haurretan, adibidez, behi-esneak eragiten ditu alergia gehien, hori delako oinarrizko elikagaia haien dietan. Adinean aurre egin ahala, ordea, murriztu egiten da eragin hori, eta horrek esan nahi du elikagai horiek toleratzeko gaitasuna lantzen duela gorputzak”. Beste alergia batzuk aurrerago agertzen dira; adibidez, arrainak sortzen duena. Alergia hori iraunkorragoa da, eta, ondorioz, haur nagusiagoetan eta helduetan ere agertzen da. Frutek eta fruitu lehorrek haur nagusiagoei eta nerabeei eragiten dizkiete alergiak, eta helduaroan ere horiek sortzen dituzte erreakzio alergiko gehien.\nHilabete honetako aholkua: zer-nolako errazioa komeni da elikagai bakoitzetik?\nModu osasungarrian elikatzeko, elikagai osasungarriak hautatu beharra dago, dieta orekatu batentzat egokiak direnak, eta, horretaz gain, elikagai bakoitzetik kantitate egokia hartu behar da, norberaren beharrizanek eskatzen dutena eta kontsumo-maiztasun gomendatuek agintzen dutena. Elikagaiak, beren elikadura-balioak eta ezaugarriak aintzat hartuta, taldeka edo multzoka biltzen dira, eta jakin egin behar da bakoitzetik zenbat hartu behar den elikadura arloko beharrizanak asetzeko. Nutrizio Komunitarioko Espainiako Elkarteak (SENC) txosten bat landu zuen elikagaien errazioen inguruan, eta ikuspegiak eta irizpideak bateratu eta adostu ondoren, Elikadura osasungarriaren gida argitaratu zuen, non esaten den helduek zenbateko errazioak jar behar lituzketen elikagai talde bakoitzetik. Informazio horri esker, kontsumitzaileek argi eta zehatz jakin dezakete zenbateko kantitate eta proportziotan jan behar dituzten talde bakoitzeko elikagaiak.\nErrazio bakoitzaren pisua (gordina eta garbia)\nPatatak, arroza, ogia, osoko ogia eta pasta\n4-6 errazio egunean osokoen sailekoak 60-80 g pasta, arroz\n40-60 g ogi\n150-200 g patata\n2 errazio egunean 150-200 g\n3 errazio egunean 120-200g\n3-6 errazio egunean 10 ml\n2-4 errazio egunean 200-250 ml esne\n200-250 ml jogurt\n40-60 g gazta ondu\n80-125 g gazta fresko\n3-4 errazio astean 125-150 g\nHaragi giharrak, hegaztiak, arrautzak\n3-4 errazio astean bakoitzetik. Txandakatu egin behar dira 100-125 g\n2-4 errazio astean 60-80 g\n3-7 errazio astean 20-30 g\nHestebeteak eta haragi gantzatsuak\nNoizbehinka eta neurrian\nGurina, margarina eta opilak\n4-8 errazio egunean 200 ml\nIturria: Elikadura osasungarriaren gida, SENC 2004 lanetik ateratako taula.


Letra zaharrak, doinu berriak. Noticias de Gipuzkoa\nLetra zaharrak, doinu berriak\nIñaki Zabaleta musikari oiartzuarrak ‘Ibar ixil batean’ izeneko diskoa kaleratu du, bakarkako bosgarren lana. Uztailaren 8an aurkeztuko du herrian ospatuko duten folklore astearen baitan.\nM.E. Osésen erreportajea. Iker Azurmendiren argazkia - Lunes, 26 de Junio de 2017 - Actualizado a las 06:02h\nbakarkako bosgarren lana plazaratu du Iñaki Zabaleta abeslari eta konpositore oiartzuarrak (1949) Ibar ixil bateanizenburupean. Aurrekoetan bezala, euskal bertso eta olerkiak izan ditu ardatz eta letra zaharrei doinu berriak jarri dizkie. Melodia leun eta zainduak nabarmentzen dira Oiartzungo herriari eskainitako kantuak ere protagonista dituen lan honetan. Guztira hamabi abestik osatzen dute jada salgai dagoen lana eta Zabaletak berak ekoiztu duena.\nOiartzungo mendietan IIahotsik gabeko melodiak, alde batetik, eta Basarriren Oiartzun zarrari kantuzbertsoen moldaketak, bestetik, leku garrantzitsua dute lan berrian eta abeslariak herriari dion atxikimendua agerian uzten dute. Xabier Lete olerkariaren Neguan izan zenpoemari ere musika jarri dio. Izan ere, hori izan zen lan honen abiapuntua.\n“Beste disko bat sortzea aspaldiko nahia zen eta Leteren Neguan izan zenirakurri nuenean, letra horiei musika jartzeko beharra sentitu nuen. Hori izan zen disko honetarako sortutako lehen doinua”, azaldu du Zabaletak. Leteren egile-eskubideak dituen Joxan Artzeren oniritzia jaso zuen olerkia grabatu ahal izateko: “Sortutako melodiaren edertasuna azpimarratu zuen”.\nDiskoaren beste abiapuntua egun bizi dugun errefuxiatuen drama izan zen eta gurasoekin batera eta beste ezer gabe etxea eta herria utzi behar izan duten haurren egoera: “Ume horien egoera deskribatzeko hitzik ez neukan, baina musika bera adierazgarriagoa da horrelakoetan sentimenduak azaleratzeko. Horrela sortu zen Errefuxiatuaren haurtxoari hitz gabeko sehaska-kanta”.\nAUtoekoizpenaDuela urte eta erdi izan zen hori eta ordutik egindako lana gogorra izan dela nabarmendu du musikariak, ekoizpena bere gain hartu baitu: “Grabatzeko azken erabakia hartzea zaila izan zen”. Juantxo Zeberio Etxetxipia lagun izan du prozesu horretan, hark egin baititu kantuen moldaketak eta lan honen produkzioa eta zuzendaritza hartu ditu bere gain.\nHaren lana eta baita grabaketan parte hartu duten gainerako musikariena ere nabarmendu du Zabaletak eta emaitzarekin gustura dago: “Merezi izan du”. Manu Muniategiandikoetxea sortzailearen kolaborazioa ere izan du, harenak baitira diskoaren kanpoko zein barruko diseinua.\nAurreko lanetan argitaratutako kantu batzuen bertsio berriak ere ekoiztu ditu lan honetan, Jean Baptiste Elissambururen Apexa eta loreaeta Aingeru bati olerkietan oinarritutakoak eta Zabaletak berak sortutako Erronkari, besteak beste. Oiartzunen bertan egingo du abeslariak lan berriaren zuzeneko aurkezpena jendaurrean uztailaren 8an, herrian ospatuko duten folklore astearen baitan.\nIbilbidea1949. urtean Bergaran jaioa, Oiartzunen hezi eta hazitakoa da Iñaki Zabaleta, aspaldian Donostian bizi bada ere. Gitarra lagun zuela hasi zen herriz herri abesten 1970.eko hamarkadan eta ordukoa da bere lehen diskoa, Euskal Herriko kantu zaharrak(Philips, 1974). Oskarbi taldean aritu zen ondoren sei urtetan zehar eta taldearen Olentzero(Elkar, 1976), Hitz urri batzuk(Elkar, 1976) eta Euskara eta Txakoliña(Elkar, 1979) lanetan parte hartu zuen. Taldearekin makina bat emanaldi ere eman zituen urte haietan eta Madrilgo Ateneoan ere kontzertua eskaini zuten.\nBakarkako lanei ekin zien ondoren Nafarroatik zehar(IZ, 1982) diskoarekin, Jorge de Riezu fraideak bildutako Aita Donostiaren kantuetan oinarrituta. Hemeretzi(Elkar, 1988) heldu zen ondoren, mende horretako poesia eta bereziki Elissamburu olerkariaren lanak ardatz hartuta. 2002. urtean heldu zen hurrengo diskoa, orain arteko azkena, Amodioa zer dan(IZ), XVI. mendeko eta orain arteko amodiozko olerki eta bertsoetan oinarrituta.\n‘Ibar ixil batean’\n1. Xoritua nurat hua.\n2. Adios izar eder.\n3. Aingeru bati.\n5. Lo lo nere maitea.\n6. Errefuxiatuaren haurtxoari hitz gabeko sehaska-kanta.\n7. Apexa eta lorea.\n8. Oiartzungo mendietan II.\n9. Solveig kanta.\n10. Oiartzun zarrari kantuz.\n11. Neguan izan zen.\nProdukzioa, zuzendaritza eta moldaketak. Juantxo Zeberio Etxetxipia.\nMusikariak: Juantxo Zeberio Etxetxipia (pianoa eta teklatua), Anjel Unzu (bouzuki, gitarra, perkusioa), Pello Ramirez (soinua, txeloa), Iosu Salbide (txirula, gaita, flauta), Xabier Zeberio (biolina, nickelarpa), Amaiur Cajaraville (kontrabaxoa), Malentxo Zeberio (koroak).\nAzalaren diseinua: Manu Muniategiandikoetxea.\nGrabazioa: Mecca estudioetan grabatua eta nahastua.


GURE XEDEA, GEURE MESEDEA | Bai Horixe - Bizargorri\nMiércoles, 4 abril 2018, 09:25\nCiudadanos-eko Albert Rivera jaunaren hurbileko erreketero, monagillo edo morroi batek kalean harrapatu ninduen lehengoan ziplo. Eskean zetorren, faborezka. Hurrengo hauteskunde-kanpainarako beren alderdi politikoaren ideien muina erabakia omen zeukatela, baita gaztelaniatik katalan eta galegora itzulia ere; baina ez vascuencera. Ea, faborez, euskaratuko ote nion, bada. Baietz, nik. Eta hona hemen gaur bertan entregatuko diodan testua, lerroka:\n«Gure alderdi politikoan, zer esan, hura egin».\nErgelek soilik pentsa dezakete zerako hura:\nez garela ustelkeriaren kontra saiatuko.\nIzan ere, egitekoa argi eta garbi dago guretzat,\nargitasuna eta gardentasuna oinarrizkoak direla,\ngure xedea lortzearren.\nTxorakeria galanta da (eta hala demostratuko dugu)\nmafiak gure gobernuaren parte izango direla,\nlehen garai batean beste batzuek ohi zuten bezala.\nDuda izpirik gabe hitz ematen dugu\njustizia soziala izango dugula xede nagusi gure aginpidean;\nbai baita oraindik babalorea franko sinesten duenik\nantzinako politikaren amarruekin gobernatzen ahal dela.\nBehin boterean gaudenean, ahaleginak eta bi egingo ditugu\negoera pribilegiatuak eta influentzia trafikoak akaba daitezen.\nEz dugu inolako moduz utziko\neuskaldunek beren Kupoa gal dezaten,\nhaur eta gazteek hezkuntza motza izan dezaten,\naitona-amonek osasun publiko eskasa jasan dezaten…\nGure asmoak zintzo fin kunplituz,\nekonomia baliabideak agor daitezen bitartean,\nboterea erabiliko dugu-eta jo-ta-ke:\njendeak uler beza oraintxedanik\npolitika berria gu garela.\nHahor Ciudadanos-etik euskaratzeko eskatu zidaten testua. Lerroak fidel mantendu ditut; ideien nondik norakoak zintzo. Ez dut lan erraza izan; ez, ala demonio! Batez ere, Albert Riveraren erreketeroak ipini zidan baldintza ezinbestekoa bete ahal izateko. Nahi zuen, alegia, testua berdin-berdin irakur ahal zedila goitik behera bezalaxe behetik gora. Hori bai, marka ortografikoak eta paragrafoak komenieran aldatuz. Eta funtzionatzen du! Goitik beherakoa da esaten digutena; behetik gorakoa, aldiz, egin nahi dutena… Zuri lana errazte aldera, ondoren neuk emango dizut behetik gorako testua ere. Tori.\nPolitika berria gu garela\njendeak uler beza oraintxedanik,\nboterea erabiliko dugu-eta jo-ta-ke\naitona-amonek osasun publiko eskasa jasan dezaten,\neuskaldunek beren Kupoa gal dezaten…\nantzinako politikaren amarruekin gobernatzen; ahal dela.\njustizia soziala izango dugula xede nagusi gure aginpidean.\nDuda izpirik gabe hitz ematen dugu,\nlehen garai batean beste batzuek ohi zuten bezala,\nmafiak gure gobernuaren parte izango direla.\nTxorakeria galanta da (eta hala demostratuko dugu),\ngure xedea lortzearren,\nargitasuna eta gardentasuna oinarrizkoak direla;\nizan ere, egitekoa argi eta garbi dago guretzat:


Eusko Legebiltzarrak ez du aintzat hartuko Confebasken eskaria | Ekonomia | Berria\nNoiz sortua: 2019-09-17 07:23:51\nEusko Legebiltzarrak ez du aintzat hartuko Confebasken eskaria\nPatronalak eskatu du Lan Harremanen Kontseiluak aztertzea kooperatibei Lanbiden lekua ote dagokien, baina Eusko Legebiltzarrak aurrera egingo du lege proiektuarekin, kontsulta hori egin gabe.\nEduardo Zubiaurre Confebaskeko presidentea, erdian. MONIKA DEL VALLE / FOKU\nConfebaskek Lanbiden dituen bost eserlekuetatik bat gal dezake, baldin eta Kooperatiben Legeak hala jasotzen badu, eta hura, aurreikuspenen arabera, urtea amaitu aurretik onartzen bada. EH Bilduren zuzenketa batek eskatu du lege proiektuak jasotzea kooperatiben ordezkari bat Lanbideren administrazio kontseiluan sartzea. Neurri horren inguruan adostasun nahikoa dagoela ematen du, eta proiektua eteteko eskatu du asteon Confebaskek.\nLege proiektua aztertzen ari den legebiltzarreko batzordeak, ordea, eskaera horri muzin egitea erabaki du gaur. Hala, LHK Lan Harremanen Kontseiluak ez du aztertuko kooperatiben jarduera ekonomikoa eta enplegu maila kontuan hartuta, enpresa mota horiek Lanbiden egon beharko luketen ala ez. Confebaskeko presidente Eduardo Zubiaurrek Legebiltzarreko presidente Bakartxo Tejeriari egindako eskaera zuzena ez dute aintzat hartu, beraz, eta horrelaxe jakinaraziko zaio patronalari.\n55.000 langile kooperatibetan\nLege proiektuak bide luzea eta korapilatsua egin ondoren, Kooperatiben Legea onartzeko abagunea egongo da urtea amaitu aurretik —uda aurretik egin nahi zuen Maria Jesus San Jose Lan sailburuak—. Ez du ematen atzerapen gehiago egongo denik, patronala lege proiektua eteteko saioa ustela izan baita. EH Bilduk gogor salatu zuen atzo patronalaren erabakia. «Oso larria da legebiltzarraren jarduera legegilean esku hartzea eta legebiltzarrari esatea nola bideratu behar duen lege proiektu bati buruzko eztabaida; Confebask ez da nor Parlamentuari esateko zer nolako legeak onartu behar dituen».\nLeire Pinedo eta Larraitz Ugarte EH Bilduko legebiltzarkideek defendatu zuten kooperatibek lekua izan behar dutela Lanbiden. «Logikoa da; guztiok dakigu zer nolako garrantzia duten kooperatibek herri honetan». Arabako, Bizkaiko eta Gipuzkoako BPG Barne Produktu Gordinaren %7 ordezkatzen dutela azpimarratu zuten, eta 55.000 langile baino gehiagok dihardutela kooperatibetan (35.000 bazkide); «guztiz arrazoizkoa da haiek ere Lanbideko administrazio kontseiluan egotea». Lanbideren mahaiak errealitate ekonomiko eta sozial osoa islatzea nahi du koalizio abertzaleak. «Jaurlaritzak berak ere ondo ikusten du aukera hori».


Mahai jokoetan lagunekin aritzeko aukera bihar frontoi ondoko lokalean | El Diario Vasco\nAlto-urolaMahai jokoetan lagunekin aritzeko aukera bihar frontoi ondoko lokalean\nMahai jokoetan lagunekin aritzeko aukera bihar frontoi ondoko lokalean\nGALILEA EZKIO. Viernes, 28 diciembre 2018, 00:31\nEzkioko Udalak sustaturik eta Antzuolako jolasenea elkarteko kide den Lizarrako Juanma Begiristain-ren laguntzaz, abenduaren 29an (bihar) arratsaldean Mahai Joko desberdinetan aritzeko aukera egongo da herriko pilotalekuaren ondoan dagoen lokalean.\nArratsaldeko 16:00etan hasiko dira jolasak eta iluntzeko 20:00ak arte hauetan parte hartzeko aukera izango dute adin guztietako herritarrek. «Gehienok ezagutzen ditugun mahai jokoez gainera, joko aukera zabala dago gaur egun: Catan, Carcassonne, Sushi go!, Dixit, Rhino Hero, F1...», diote Udaletik.\nHorrez gero mugikor, tablet eta abarrak pixkatean itzali eta joko hauek ezagutu eta jolastera gerturatzeko deialdia luzatzen diete ezkiotarrei oraingoan. «Haur, gazte, heldu... denontzako egongo da aukera», diote.\nHorrela bihar larunbata, arratsaldeko 16:00etatik aurrera Ezkion, goiko kaskoan pilotaleku ondo lokalean hitzordua izango dute herritarrek.\nFesta hauetan elkartu eta guztiok elkarrekin ederki pasatzeko aukera zabaltzen delarik herrian oraingoan ere.


Ur likidozko sistema erraldoi bat kartografiatu dute, lehen aldiz, Antartikako izozpean - Elhuyar Aldizkaria\nHasiera » Albisteak » Ur likidozko sistema erraldoi bat kartografiatu dute, lehen aldiz, Antartikako izozpean\nIkertzaileak Antartika mendebaldeko Whillans izotzezko ibaian, azpiko arro sedimentarioa aztertzeko tresnak jartzen. Arg. Kerry Key/Lamont-Doherty Earth Observatory\nLehen aldiz, Antartikako eremu bateko izozpean, ur likidozko sistema erraldoi bat kartografiatu dute. Antartikako mendebaldean egin dute lan hori, eta Science aldizkarian argitaratu dute emaitza.\nOrain arte, gainazalean zeuden ibaien eta lakuen sistemak baino ez ziren ezagutzen. Glaziarren portaera ulertzeko funtsezkoak dira, gainera; horrenbestez, azken urteotan ikerketa dezente egin dira haiei buruz. Ikertzaileek susmatzen zuten izotzaren azpian ere egon zitezkeela ur likidozko sistemak. Orain, hipotesia zuzena zela baieztatu dute Columbia Unibertsitateko ikertzaileek, eta haren garrantzia azpimarratu dute, bereziki, klima-aldaketaren ondorioetan izan ditzakeen ondorioengatik.\nIraganean egindako ikerketetan, adibidez, radarrekin, izotzaren eta hondoko arroka artean, arro sedimentarioak zeudela ikusi zuten. Zundaketen bidez, saiatu izan dira ur likidorik ba ote zegoen frogatzen, baina ez ziren nahikoa sakonak. Hala, izotz-geruzaren portaera-ereduek azaleko sistema hidrologikoak soilik hartzen zituzten kontuan.\nIzan ere, Antartikako arro sedimentario hedakor gehienak itsasoaren egungo mailaren azpitik daude. Antza denez, itsas hondoetan sortu ziren periodo beroetan, itsas maila altuagoak zirenean. Oraingo ikerketan, Whillans izotz-errekari jarri diote arreta, Rosseko izotz-plataforma (plataformarik handiena) elikatzen duenetako bati.\nTaldeak irudigintza magnetotelurikoa izeneko teknika erabili du. Teknika horrek atmosferako energia elektromagnetikoa lurrean nola barneratzen den neurtzen du. Izotzak, sedimentuek, ur gezak, ur gaziak eta arrokak energia elektromagnetikoa neurri desberdinetan eroaten dute, eta, horri esker, elementuen araberako mapak sor daitezke.\nHorren bidez baieztatu dute sedimentuan ur likidozko sistema bat dagoela, 220-820 metroko sakoneran (eta, agian, baita sakonago ere). Ur gaziak ur gezak baino hobeto eroaten du energia; hala, lur azpiko urak sakoneran gaziago bihurtzen direla ere frogatu dute. Bestalde, ur geza sedimentuetatik ozeanoraino jariatzen dela uste dute, eta espazio bat uzten duela ur gehiago urtzeko eta sistema egonkorra mantentzeko.\nIkertzaileek diotenez, klima berotzearen eraginez izotz-gainazala urtuko balitz ur-fluxuaren norabidea aldatu egin liteke. Baina ez dute nahikoa ikertu, jakiteko zenbateko probabilitatea dagoen hori gertatzeko, ezta zer ondorio izan ditzakeen aurreikusteko ere.\nHorrez gain, sakonera txikiko sedimentuetan mikroorganismoak daudela jakiteak beste hipotesi batzuk sorrarazten ditu. Izan ere, litekeena da ikertu duten arro sedimentario horretan, sakonean ere, mikroorganismoak egotea, eta, lurpeko urak gorantz mugitzen hasten badira, organismo horien karbonoa ozeanora iritsiko litzateke agian. Baina ez dira gai, oraindik, aurreikusteko horrek ondoriorik izan ote ditzakeen, eta, izatekotan, nolakoak.\nArgi dago, beraz, galdera asko daudela erantzuteko, baina, behintzat, orain arteko ereduak guztiz aldaraziko dituen emaitzak lortu dituzte ikerketa horrekin.


Bihar egingo da urriko osoko bilkura\nurr 27, 17:16 Politika\nZumaiako Udalak bat egin du Gasteizen gertatutako erailketa matxista salatzeko gaur egingo den mobilizazioarekin\nurr 13 Gizartea\nUdal adierazpena: "Salba dezagun Sultana Jayaren bizitza"\nira 20 Politika\nAitor Tena Eizagirre\n06:52. Esparragosa de la Serena\nurr 27, 07:02 Iritzia\nOfentsiba garaietan, antolakuntza saretu dezagun\n2020 api 30 Politika\nErrefuxiatuen krisiaren aurrean, zer?\n2020 urt 27 Iritzia\nZumaiako Pilota Elkartea\nAste honetako pilota partidak\nPartida hauek izango ditugu aste honetan Zumaian:\nTOKIKOM Sariak: Komunitatea Josten, azaroaren 12an\nTOKIKOM Sariak azaroaren 12an emango ditugu, Arrasateko Garaia Parke Teknologikoan. Jardunaldi bat ere izango da nazioarteko hainbat adituren ekarpenekin. Irakurri albiste hau osorik TOKIKOMen webg...\nTOKIKOM Sariak 2021. Komunitatearen Saria bozkatzeko epea zabalik\nMartxan dago TOKIKOM Sarien seigarren edizioa, toki komunikabideetan egiten den eta sarritan ezkutuan geratzen den kazetaritza lan aparta aldarrikatu eta gizarteratzeko asmoz. Sariok TOKIKOMek anto...\nBerriro ere hainbat Zumaiar Euskal Selekzioetan\nGelditu behar ez zena, martxan berriz\nTximista taberna Pulpo kadete mutilek Open Cup-eko finalerdia jokatuko dute\nurr 25 Politika\nAurreko agintaldian herriko institutua handitzeko egindako apustua errealitate bihurtzen hasi da\nurr 24 Gizartea\nZumaiako EAJren komunikatua, Udaltzaingoko agente baten aurka egindako pintaketak gaitzesteko\nurr 14 Politika\nAste honetako futbol partiden emaitzak\nAsteburu honetako futbol partiden ordutegia\nViveros San Anton-Exclusivas Marduk ziklo krosarekin hasi du denboraldi berria\nurr 22 Kirola\nAitor Agirre berriz ere onenekin\nira 17 Kirola\nira 10 Kirola\nZumaiako hitz bereziak: TIRAIN\nurr 22 Euskara\nZumaiako hitz bereziak: KAXETA\nurr 15 Euskara\nZumaiako hitz bereziak: MANTAR\nurr 08 Euskara\nEUSKADI IRRATIA, BASO MAGIKOAN\nFAKTORIA PROGRAMA, BASO MAGIKOAN\nAste honetan Euskadi Irratiko Faktoria saiokoak izan ziren gure Baso Magikoan. Hemen duzue saioa:\nNEREA ZABALETA, EUSKADIKO IRAES IKASTETXEETAKO ORDEZKARI


Bergarak 0-3 irabazi du Mondraren aurkako derbia - Goiena.eus\nBergarak 0-3 irabazi du Mondraren aurkako derbia\nLehenengo zatian aukera gutxiko joko nahasia izan da nagusi Mojategin, baina mahoneroak esnatu egin dira atsedenaldiaren ostean, eta garaipen oso baliotsua lortu dute Arrasaten. Golegileak, Asier Alberdi, Markel Ilzarbe eta Martxel Garai izan dira.\nErregional preferente mailako 2. multzoko lidergoan mantentzeko 3 puntu garrantzitsu lortu ditu Bergarak, Mondraren aurka, Mojategin. Derbia irabazita, 35 puntu dituzte mahoneroek, eta Arrasateko taldea 13. postuan gelditzen da, 14 punturekin.\nNorgehiagokako lehenengo zatia nahasia izan da jokoari dagokionez, eta ia ez da aukera garbirik egon berdegunean. 11. minutuan Bergarako zale eta jokalariek Iñigo Machori penaltia egin diotela eskatu dute, baina epaileak ez du ezer adierazi. Minutuak aurrera joan ahala, zuri-moreek hartu dute partidaren pisua, baina aukerak ez dira argia izan. 15. minutuan falta jaurtiketa baten ostean Bergarako atezainaren eskuetara bidali dute errematea, eta 24. minutuan, Mondrako jokalari batek zuzenean kanpora bidali du baloia eskuinarekin, area ertzetik. Atsedenaldia heldu aurretik aukera bikoitza izan dute etxekoek (42. minutua), korner baten, baina ez dute asmatu baloia sareetara bidaltzen.\nBigarren zatian goitik behera aldatu da neurketa. 48. minutuan markagailuan aurre hartu du Bergarak, Asier Alberdiren ezkerkada bati esker (0-1), eta abantailarekin eroso jokatu dute bergararrek Mojategiko berdegunean. 0-2koa 64. minutuan heldu da. Markel Ilzarbek bikain gainditu du Mondrako atezaina buruz burukoan, zuri-moreen defentsaren akatsa ederki baliatuta.\nMondrak ezin izan du Bergararen erritmoa jarraitu zelaian, eta mahoneroek aukera ugari izan dituzte azkeneko minutuetan. Horietako baten, 85. minutuan, heldu da hirugarren gola. Egilea, Martxel Garai aurrelaria izan da. 90. minutuan, beste bi aukera argi izan ditu Bergarak, baina baloiak bitan jo du langan.\nBestalde, partida hasi aurretik Mondrako jokalariek Ander Arroio taldekideari animoak emateko pankarta bat atera dute, jokalariak belauneko lotailua hautsi zuen-eta, azkeneko jardunaldian.\nAretxabaleta- Zumaiako (4-0)\nErregional preferenteko beste neurketan Aretxabaletako taldeak jipoia eman dio Zumaiakorik, etxean, eta sailkapenko 8. postura jauzi egin dute aretxabaletarrek, 22 punturekin.\nMaila bat gorago UDAk 2-1 galdu du Oiartzunen kontra, eta Iñigo Velez de Mendizabalen mutilek atzerapausoa eman dute sailkapenean, 7. postura arte (26 puntu). Mondrak, bestalde, garaipen oso baliotsua lortu du etxetik kanpora Amaikak Bat taldearen aurka 0-3 gaindituta. Zuri-moreak hirugarren postuan kokatu dira, 29 punturekin, lidergotik hiru puntura.\nGainera, Aloña Mendik puntu bakarra eskuratu du Mutrikuren kontra 1-1 egin ondoren. Oñatikoak 14. postuan daude, jaitsiera postuetatik gertuegi, oraingoz.\nMondraren eta Bergararen arteko futbol derbia


Eneida Iturbe: "Gizartea protagonista" - - Goiena.eus\nEneida Iturbe: "Gizartea protagonista"\nEneida Iturbe 2011-02-15 01:00\nArtikulu hau idazten nuen bitartean Hosni Mubarakek boterean jarraitzen zuen Egipton.\nKairoko Tahrir plazan, baina, milaka egiptoarrek haren dimisioa eskatzen zuten.\nBadirudi Tunisian, Egipton, Jordanian... kontzientzia berri bat pizten ari dela. Gizarteak bat egin du urtetako bidegabekeriei eta inposaketei aurre egiteko. Milaka gizabanakoren gogoak elkartu eta gogo indartsu eta kolektiboa sortu dute, mugak gainditzen dituena eta askatasuna bilatzen duena.\nDiktadura ororen armetako bat adierazpen askatasuna mugatzea da. Nola ez, azken egunetako protestak isiltzen saiatu dira, tartean, herritarrak Internet gabe lagata. Baina sare sozialek, Interneteko enpresek eta, batez ere, erabiltzaileek bat egin dute egiptoarren ahotsa sarean hedatu ahal izateko.\nBereziki hunkitu naute Interneten zabaldutako bideo batean gizonezko bati entzundako hitzek: "Askatasunerako gobernu eta gizarte berriak nahi ditugu, ez bakarrik Egipton, eskualde guztietan baizik. Gure seme-alabek amets egin dezaten itxaron beharrean, gure ametsak egia bihurtzen ari gara".\nEneko marrazkilariak ere oso ondo islatu du herriaren borondatearen indarra 20 minutos egunkarirako egin duen marrazkian: pelikula baten kartela balitz bezala, gizartea erakusten du protagonista eta politikariak filmeko estra gisa. Hemendik aurrerakoan ere, gizarte demokratiko eta askea sortzeko bidean, protagonismoa herriak mantentzea espero dut.\nOtsailaren 6tik 11ra Munduko Foro Soziala ospatu da Afrikako beste hiri batean: Dakarren (Senegal). Ez du duela hamar urte Porto Alegreko lehen foroak izandako oihartzunik lortu; hala ere, milaka gizon eta emakumek, ehunka elkarte, sare, mugimendu eta sindikatuk mundu hobea amestu dute, Egiptoko milaka herritarrek bezala.


Miguel Indurain Saria eta Azpeitiko pilota jaialdia, 2019ko apirilaren 6an\nMiguel Indurain Saria eta Azpeitiko pilota jaialdia, gaur, zuzenean, EiTBn\nTxirrindularitza 15:00etan eta pilota 18:00etan, ETB1en eta eitb.eus-en.\nPilota eta pilotariak. Irudia: EiTB\nPilotari buruzko albiste gehiago\nETB1ek eta eitb.eus-ek zuzenean eskainiko dute gaur jokatuko den Miguel Indurain Saria. 15:00etan hasiko da emanaldia, Fermin Aramendik gidatuta. Kontakizuna egiten lagunduko diote alboan izango duen Xabier Usabiagak eta lasterketa mototik jarraituko duen Alfontso Arroiok.\nEuskal Herrian barrena datozen egunetan jokatuko diren txirrindularitza proben atarikoa izango dugu Lizarra eta inguruetan jokatuko den klasika. Bertan 18 talde lehiatuko dira, tartean World Tourreko lau ordezkari: Movistar, UEU, Astana eta Michelton. Gainerako taldeen artean, Caja Rural, Euskadi-Murias eta Euskadi Fundazioa. Euskal ordezkaritza zabalak hartuko du parte: Izagirre anaiek, Mikel Landak, Mikel Nievek, Pello Bilbaok, Omar Frailek, Aberasturik eta Lastrak, besteak beste.\n18:00etan, 'ETB Kantxa' saioaren barruan, Azpeitiko pilota jaialdia izango dugu ikusgai. Lehendabizi, Aranguren - Alberdi Eskuz Banakako Promozio Txapelketako norgehiagoka jokatuko da. Ondoren, Bengoetxea VI - Mariezkurrena II eta Artola - Albisu bikoteak izango dira aurrez aurre. Josetxo Lizartza, Jokin Errasti eta Ibon Gaztañazpi arituko dira esatari lanetan.\nBidasoa Irun taldea eskubaloiko Errege Kopako finalerdietarako sailkatuz geroz, partida 17:00etan eskainiko da ETB4n eta eitb.eus-en.\nAzkenik, 12:30ean, ETB4n eta eitb.eus-en, bezperan Mungian jokatutako MPB Sariko bi pala partida izango dira ikusgai: Garate - Ibargarai vs Necol - Gordon eta Gaubeka - Ibai Perez / Fusto - Urrutia.


Diseinu grafikoa, rebranding eta webgunea\nNCUENTRA, SILVIA MURIEL GÓMEZ\nNcuentra – Rebranding eta web korporatiboa\nNcuentra berdintasunaren ikuspegia galdu barik pertsonen kudeaketaren eremuan lan egiten duen erakundea da. Silvia Muriel Gomezen proiektuaren abiapuntua elkarrekin egindako gogoeta izan zen, nortasun grafiko berria sortzeko helburuarekin, gerora webgune berria diseinatzeko eta garatzeko.\nNcuentraren webgune korporatiboa diseinatu eta garatu dugu komunikazioa errazteko asmoz eta planteamendu xume, argi eta intuitibo bat izateko helburuarekin. Responsive den diseinuarekin, orotariko publikoarentzat erabilgarria eta interesgarria den informazioa ere eskaintzen du webguneak.\nRebranding: nortasun bisualaren garapena\nGogoeta estrategiko baten ondoren nortasun bisual berria garatu genuen eta Ncuentra marka korporatiboa Silvia Muriel Gomezen identitate pertsonalarekin bat egiteko apustua egin genuen.\nHorrela, endorsed brand deritzon marka estrategia sortu genuen, non Ncuentra identitate korporatiboak garrantzia hartzen duen. Halaber, nortasun berri honek marka pertsonalaren atzean dagoen esperientzia eta know-how-a ere berresten ditu.\nRebranding, Marka Aholkularitza, Nortasun Grafikoa